勝果僧舍與葉養源論武侯出處作數韵記之
作者：孫應時
朝代：宋

paragraphs: 隆中躬耕歸，抱膝詠梁父。
誰稱此卧龍，名字震東土。
平生惟老龐，忘言各心許。
相從亦何爲，誓不入州府。
敲門劉豫州，見我欲安語。
三來信勤懇，定非曹袁侶。
社稷高帝孫，此公更儒苦。
不辭爲君起，死生不相負。
嗚呼豪傑士，所重在出處。
人言漢丞相，阿衡師尚父。
綸巾拜遺像，英氣凜千古。
當時實少年，纔二十四五。
風雲有時會，人物難浪與。
諸賢誠慷慨，毋勞自夸詡。